Pick n Pay lê honderde af weens afsonderingsregulasiesArgieffoto Die kleinhandelgroep Pick n Pay het Dinsdag gesê 1 400 personeellede het vrywillige skeidingspakkette aanvaar. Dít is weens die finansiële uitwerking van die Covid-19-pandemie en afsonderingstydperk op bedrywighede. Pick n Pay het gesê hoewel afleggings reeds voor die Covid-19-pandemie al in aantog was, het van die afsonderingsregulasies, soos die beperkings op die verkoop van drank en sigarette, sy winsmarge en verkope negatief beïnvloed. Hierdie kleinhandelgroep het ook die regering gekap oor die voortgesette verbod op die verkoop van tabakprodukte en alkohol wat moontlik tot dié afleggings kon bydra. Gareth Ackerman, voorsitter van Pick n Pay, het in die handelgroep se algemene jaarvergadering gesê hy gaan ŉ beroep op die regering doen om sy besluit oor die verbod op die verkoop van tabakprodukte en alkohol te hersien. Bankrotskap staar reeds sowat 800 kleinskaalse brouers in die gesig en die Suid-Afrikaanse Brouerye (SAB) het beleggings ter waarde van R5 miljard gekanselleer weens inkomsteverliese. “Ons sien nog nie dat die regering iets aan die verbod doen nie, ondanks al die leë beloftes dat hulle na die burgery se versoeke luister en dit oorweeg. Ondernemings kan nie in dié stadium swak besluite van die regering se kant af bekostig nie. Ons eis ook ŉ goeie verduideliking waarom hulle dié besluite neem,” sê Ackerman. Ackerman bestempel die redes wat die regering vir die voortgesette verbod aanvoer as verwarrend en teenstrydig. “Ongeag die regering se beweegredes vir dié besluit, skep dit bloot sinisme en verdere verdeeldheid onder landsburgers.” Volgens die regering is die verbod ingestel om te keer dat Suid-Afrika se gesondheidsdienste oorweldig word deur alkoholverwante traumagevalle en rokers met ernstige Covid-19-simptome. Die handelgroep het in ŉ afsonderlike verklaring gesê die nodige veiligheidsmaatreëls wat hy in sy winkels oor die hele land ingestel het, het ŉ verdere invloed op sy wins gehad. Die maatreëls sluit in die beperking op die aantal kliënte per winkel, die tydelike sluiting van winkels nadat personeellede besmet is en die beperkings op die verkoop van sekere goedere. Die verkoop van sekere produkte, soos klere, algemene handelsware, warm kos, alkohol en tabakprodukte, wat aan die begin van die afsonderingstydperk verbied was, verteenwoordig 20% van die handelgroep se inkomste en word teen hoër winsmarges verkoop. Die handelgroep het sy aandeelhouers in Mei in kennis gestel dat sy kernwins per aandeel vir die jaar laer gaan wees. Ackerman het gesê die maatskappy sal hierdie voorspelling later vanjaar weer hersien.